ตั้งศรีวราห์-โจ๊ก ดูม็อบ นายกฯ ถามนักแสดงนายร้อยสอยดาวเห็นใจ รบ.หรือไม่
ทำเนียบฯ คึกคัก เตรียมพร้อมรับกลุ่มคนอยากเลือก ตั้ง ศรีวราห์-โจ๊ก บัญชาการ นายกฯ ปัดตอบ 4 ปี คสช.เวลาน้อยไป- ออก ม.44 เยียวยาทีวีดิจิตอล ถามนักแสดง นายร้อยสอยดาว เห็นใจ รบ.แก้ปัญหาหรือไม่ ขณะที่นายกฯ บอก สบายใจทุกวัน,สำหรับความเคลื่อนไหวของ พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ในวันที่กลุ่มคนอยากเลือกตั้งประกาศเคลื่อนชุมนุมที่ทำเนียบรัฐบาล ในวันที่ 22 พ.ค.โดยผู้สื่อข่าวรายงานว่า นายกฯ ได้เดินทางออกจากบ้านพักโดยยังใช้เส้นทางปกติที่ใช้เป็นประจำ โดยได้เดินทางออกจากบ้านพักเมื่อเวลา 08.00 น. มายังทำเนียบรัฐบาล ใช้เส้นทางขึ้นด่วนพหลโยธิน ลงด่วนยมราช ผ่านเข้าทางสะพานชมัยมรุเชฐ เข้าทางประตู 1 ขึ้นสู่ตึกไทยคู่ฟ้า,ขณะที่บรรยากาศการรักษาความปลอดภัยภายในทำเนียบรัฐบาลเป็นไปอย่างคึกคัก ตำรวจชั้นผู้ใหญ่ ทั้ง พล.ต.อ.ศรีวราห์ รังสิพราหมณกุล รอง ผบ.ตร. พล.ต.ต.สุรเชษฐ์ หักพาล รองผู้บัญชาการตำรวจท่องเที่ยว เข้ามาสั่งการด้วยตนเอง โดยเฉพาะ พล.ต.อ.ศรีวราห์ ได้เข้ารายงานการดูแลสถานการณ์การเคลื่อนกลุ่มคนอยากเลือกตั้งล่าสุด ให้ พล.อ.ประวิตร วงษ์สุวรรณ รองนายกรัฐมนตรีและรมว.กลาโหม รับทราบ โดยรายงานว่า ทุกอย่างเป็นไปอย่างเรียบร้อย เจ้าหน้าที่ทุกฝ่ายทำหน้าที่อย่างดีและได้กำชับให้เจ้าหน้าที่ทุกคนยึดกฎหมายเป็นหลัก ขณะที่ พล.อ.ประวิตรได้กล่าวขอบใจ พร้อมได้ตบไปยังต้นแขน โดย พล.ต.อ.ศรีวราห์ กล่าวทิ้งท้ายว่า ผมดำเนินการเองครับ,จากนั้นเวลา 09.00 น. พล.อ.ประยุทธ์ เป็นประธานการประชุมครม.โดยก่อนการประชุมระหว่างที่เดินมายังตึกบัญชาการ 1 ได้พบกับดารานักแสดงจากละครนายร้อยสอยดาว พร้อมกล่าวว่า ขอให้เรื่องนี้ทำออกมาให้สนุก แต่อย่าให้ตลกมากจนเกินไป ให้มีเนื้อหาสาระ เป็นละครน้ำดี ซึ่งส่วนตัวยังไม่ได้รับชมละคร แต่จะกลับไปดู พร้อมสอบถามนักแสดงว่า เล่นไปกี่ตอนแล้ว และแนะนำด้วยว่า จะต้องมีการเตรียมการเพื่ออนาคต เพราะเวลาของเราไม่ได้ยาวมาก อายุยังน้อยก็ต้องเตรียมพร้อมให้มีอาชีพที่มั่นคง นอกจากนี้ ยังได้ยังถามทีมนักแสดงว่า เห็นใจรัฐบาลหรือไม่ที่ต้องแก้ปัญหาทุกวัน โดยดารานักแสดงบอกว่า มาวันนี้ก็เพื่อมาให้กำลังใจนายกฯ ด้วย,อย่างไรก็ตาม พล.อ.ประยุทธ์ ปฏิเสธตอบคำถามก่อนขึ้นประชุมครม. ถึงความคืบหน้าการออกคำสั่งหัวหน้า คสช.มาตรา 44 เพื่อเยียวยาผู้ประกอบการทีวีดิจิตอล และถามถึงครบรอบ 4 ปี คสช.ที่นายกฯ ระบุว่า เป็นเวลาแป๊บเดียว ยังมีปัญหาอะไรอีกเยอะที่ต้องทำ โดยนายกฯ ได้แต่เพียงพยักหน้าเท่านั้น ขณะเดียวกัน ผู้สื่อข่าวยังได้ถามถึงการดูแลกลุ่มผู้ชุมนุมคนอยากเลือกตั้งที่จะเคลื่อนมาชุมนุมหน้าทำเนียบรัฐบาล นายกฯ กล่าวสั้นๆ ว่า ดูแลสื่อก่อน,จากนั้นที่ห้องโถงตึกบัญชาการ 1 ศ.ดร.นพ.สิทธิศักดิ์ หรรษาเวก ผู้ช่วยคณบดีฝ่ายกิจการนิสิต คณะแพทยศาสตร์ จุฬาลงกรณ์มหาวิทยาลัย นำคณะนิสิต ผู้แทนทูตน้ำใจ โดม ปกรณ์ ลัม ดารานักแสดง เข้าพบนายกฯเพื่อประชาสัมพันธ์โครงการ เข็มวันอานันทมหิดล พ.ศ. 2561 และน้อมเกล้าฯ เฉลิมพระเกียรติและรำลึกในพระมหากรุณาธิคุณของพระบาทสมเด็จพระปรเมนทรมหาอานันทมหิดล พระอัฐมรามาธิบดินทร รัชกาลที่ 8 โดยจะนำรายได้จากการจำหน่ายเข็ม ไปสนับสนุนมูลนิธิอานันทมหิดลและมูลนิธิสงเคราะห์เด็กสภากาชาดไทย รวมทั้งนำไปช่วยเหลือพระภิกษุอาพาธ ผู้ป่วยยากไร้ของโรงพยาบาลจุฬาลงกรณ์ สภากาชาดไทย และสนับสนุนกิจกรรมฝึกการกู้ชีพเบื้องต้นโดยนิสิตแพทย์จุฬาฯ และนายกฯ ได้ทดลองปั๊มหัวใจทำซีพีอาร์ให้กับผู้ป่วย,จากนั้นนายวีระ โรจน์พจนรัตน์ รมว.วัฒนธรรม พร้อมด้วยนายสุวพันธุ์ ตันยุวรรธนะ รมต.ประจำสำนักนายกรัฐมนตรี พร้อมองค์กรเครือข่ายทางศาสนา เข้าพบนายกฯ เพื่อรณรงค์ประชาสัมพันธ์ งานสัปดาห์ส่งเสริมพระพุทธศาสนา เนื่องในเทศกาลวิสาขบูชา ประจำปี 2561 ระหว่างวันที่ 23-29 พ.ค.โดยผู้แทนองค์กรเครือข่ายทางศาสนาติดเข็มกลัดดอกบัว สัญลักษณ์ของวันวิสาขบูชาให้แก่นายกฯ จากนั้นนายกฯเยี่ยมชมนิทรรศการวันวิสาขบูชา ชมการสมาทานศีล 5 จากเยาวชนต่างชาติ จำนวน 6 คน ชมการแสดงร้องเพลงชุมชนคุณธรรมจากเยาวชน เยี่ยมชมการแสดงผลิตภัณฑ์เกษตรอินทรีย์และผ้าทอจากชุมชนคุณธรรมพลังบวรวัดวังอ้อ,โดยนายกฯ ได้แนะนำ กระทรวงวัฒนธรรมและสำนักพระพุทธศาสนาแห่งชาติ (พศ.) ว่า ควรประชาสัมพันธ์ให้ประชาชนรู้แก่นแท้ศาสนา ให้รู้ความสำคัญของทุกๆ ศาสนาคืออะไร ถ้าทุกคนเข้าใจแล้วก็จะไม่ประพฤติผิด จากนั้นนายกฯ ได้ร่วมเขียนคำอธิษฐานลงในใบโพธิ์ร่วมกิจกรรมวันวิสาขบูชา ที่จะนำไปไว้ที่พุทธมณฑล โดยเขียนว่า ขออนุโมทนาบุญกับพุทธศาสนิกชนทุกคน และขอให้เข้าถึงแก่นแท้ของพุทธศาสนา เพื่อนำความสุขสู่ทุกคน รวมทั้งได้เขียนบัตรอวยพรวันวิสาขบูชาเพื่อมอบให้กับประชาชนว่า พุทธศาสนาน้อมนำชีวิต สร้างคุณธรรม จริยธรรม ประเทศสงบสุข ประชาชนปลอดภัย ครอบครัวยั่งยืน พร้อมกล่าวว่า ขอให้ทุกคนร่วมกันบำเพ็ญเพียรพยายามถือศีลภาวนาในวันวิสาขบูชา ขอให้นำสู่การปฏิบัติเข้าถึงแก่นแท้ของศาสนา ซึ่งคิดว่าไม่ยาก และหากทุกคนสามารถนับถือศีล 5 ได้ก็จะเป็นต้นทางทั้งหมดในการดำรงชีวิต และจะไม่ทำให้เกิดปัญหา ก็จะทำให้ทุกอย่างดีขึ้น โดยเร่ิมจากที่เรานับถือศีล 5 บ้านเมืองก็จะสงบสุข ปลอดภัย และขอให้ทุกคนร่วมกันทำความดีตลอดไป,จากนั้น นายกฯ ได้เยี่ยมชุมชนคุณธรรม ที่นำหลักศีล 5 มาใช้ในการดำรงชีวิต พร้อมกล่าวว่า ช่วยทำชุมชนตรงโน้น (พร้อมชี้มือไปยังทิศทางกลุ่มคนอยากเลือกตั้งชุมนุมอยู่ที่มหาวิทยาลัยธรรมศาสตร์) และก่อนขึ้นห้องประชุมผู้สื่อข่าวสอบถามนายกฯ ว่า วันนี้ นายกฯ สบายใจหรือไม่ พล.อ.ประยุทธ์ ยิ้มและหันมาตอบว่า สบายใจทุกวันนั้นแหละ
ทำเนียบฯ คึกคัก เตรียมพร้อมรับกลุ่มคนอยากเลือก ตั้ง ศรีวราห์-โจ๊ก บัญชาการ นายกฯ ปัดตอบ 4 ปี คสช.เวลาน้อยไป-ออก ม.44 เยียวยาทีวีดิจิตอล ถามนักแสดงนายร้อยสอยดาวเห็นใจ รบ.แก้ปัญหาหรือไม่
นายกฯ,ศรีวราห์-บิ๊กโจ๊ก,คนอยากเลือกตั้ง,ทำเนียบรัฐบาล,นายร้อยสอยดาว,ข่าวทั่วไป